In nomine domini amen. Dudum felicis recordationis dominus Clemens papa septimus, quamdam commissionis siue suppositionis cedulam, bone memorie Guillelmo tunc miseratione diuina Sancti Angeli sancte romane ecclesie dyacono cardinali, tradidit atque dedit, quam, cum ea qua decuit reuerencia, recepit sub hiis verbis: Beatissime pater, pridem sanctitas vestra, ad supplicationem procuratoris et procuratorio nomine dominorum decani et capituli ecclesie seu capelle ducis Burgundie de Diuione lingonensis diocesis, causam et causas quam et quas audiebat venerabilis vir dominus Helyas de Esgallo sacri palatii apostolici causarum auditor, et que coram eo in tertia instancia inter ipsos decanum et capitulum ex vna, et deuotos viros abbatem et conuentum monasterii Sancti Stephani de Diuione, de et super quibusdam oblacionibus et ipsarum occasione parte ex altera, commisit reuerendissimis patribus dominis cardinalibus Penestrini et Sancti Angeli, simul audiendum, decidendum et fine debito terminandum, cum emergentibus incidentiis, dependentiis et connexis, cum potestate procedendi non obstantibus feriis. Verum pater sancte, cum domino cardinali Sancti Angeli prefato intimaretur huiusmodi commissio, prefatus dominus cardinalis Sancti Angeli dixit parti aduerse quod, de dicta causa, non intendebat se intromittere ammodo, ex eo prout dixit quod non erat de more quod domini cardinales similiter vnam causam audirent; ex quo videtur quod dominus cardinalis Sancti Angeli de huiusmodi causa se intromittere non uoluit, et eciam si vellet, difficile esset simul congregare in domo alterius, maxime illa hora qua quis sedere consueuit pro expedicione causarum suarum, et partes nimium grauarentur laboribus et expensis. Ideo suplicat sanctitatem vestram procurator et procuratorio nomine dictorum abbatis et conuentus, quod cum remissio communis valde grossa et prolixa de partibus reportata ad instantiam partis aduerse dicto domino cardinali Penestrini presentata extiterit, et penes eum sit quatenus committere dignemini et mandare eidem domino cardinali Penestrini vt solus in dicta causa procedat, ipsamque audiat, decidat, et fine debito terminet, cum emergentibus incidentiis, dependentiis et connexis, cum potestate procedendi non obstantibus feriis, tociens quotiens sibi videbitur expedire, uel ipsam causam coram dicto domino auditore remittere. Quaquidem commissionis siue suppositionis cedula per dictum dominum cardinalem recepta prefatus dominus Clemens papa septimus sibi oraculo viue vocis commisit causam et causas in dicta commissionis siue suppositionis cedula contentas, audiendum, decidendum, et fine debito terminandum cum emergentibus incidentiis, dependentiis et connexis, secundum tenorem, modum, et formam secundum quos fuerit nobis Guidoni miseracione divina episcopo Penestrino sancte romane ecclesie cardinali commisse. Cuius vigore commissionis, idem dominus cardinalis Sancti Angeli, iudex et commissarius, ad, prouidi viri magistri Petri Goetghenoech in romana curia supradictorum dominorum abbatis et conuentus monasterii sancti Stephani de Diuione principalium procuratoris, instanciam, discretum virum magistrum Bertrandum de Riuo in eadem curia ac prenominatorum dominorum decani et capituli ecclesie seu capelle illustrissimi principis domini ducis Burgundie de Diuione lingonensis diocesis ex aduerso principalium procuratorem prout de ipsorum procuratorum mandatis ipsi domino cardinali Sancti Angeli legitime constabat, ad dicendum et opponendum quicquid uerba uel inscriptis contra huiusmodi commissionem dicere seu opponere vellet, per porterium suum sine nuncium iuratum citari mandauit et fecit ad certum perhennem terminum competentem; in quo per dictum magistrum Bertrandum de Riuo procuratorem termino huiusmodi sua pro parte satisfaciendo contra commissionem prefatam nonnullis exceptionibus generalibus verbo productis, idem dominus cardinalis Sancti Angeli iudex et commissarius supradictus, magistris Petro et Bertrando, et eorum cuilibet, procuratoribus presentibus et consentientibus ad dandum et recipiendum darique et recipi videndum in hac causa libellum siue summariam peticionem, perhennem terminum hinc inde duxit assignandum. In quo comparuit iudicio coram supradicto domino cardinali iudice et commissario prefatus magister Petrus Goetghenoech procurator nomine procuratorio quo supra, et dicti magistri Bertrandi de Riuo procuratoris non comparentis nec aliquem libellum siue summariam peticionem dare seu exhibere, aut per partem alteram dari seu exhiberi videre curauit, contumaciam accusauit; et in ipsius contumaciam termino huiusmodi sua pro parte satisfaciendo quemdam libellum siue summariam peticionem facto exhibuit et produxit cuius tenor sequitur et est talis: Procurator et procuratorio nomine, reuerende pater, et domini domini abbatis nec non venerabilium et religiosorum virorum prioris et conuentus monasterii Sancti Stephani de Diuione, ordinis sancti Augustini lingonensis diocesis, petit per vos reuerendissimum patrem et dominum dominum cardinalem Sancti Angeli iudicem et commissarium cause et partibus infrascriptis a domino nostro papa specialiter deputatum vestramque diffinitiuam sententiam pronunciari, decerni, et declarari per venerabilem et circunspectum virum dominum Johannem Fayditi, sacri palatii apostolici causarum auditorem in causa que coram eo vertebatur inter dictos abbatem priorem et conuentum ex vna necnon decanum et capitulum capelle domini ducis Burgundie de Diuione prefate diocesis et quemdam Guillelmum Gondart de et super quibusdam oblacionibus, obuentionibus et emolumentis in libello in prima instantia dato designatis et rebus aliis et eorum occasione parte ex altera, diu fuisse et esse processum, sententiatum et diffinitiuum, eiusque sententiam confirmandam fore et confirmari, et pro parte dictorum decani et capituli ac Guillelmi male fuisse et esse prouocatum et appellatum et alias in et super premissis sibi et parti sue iustitiam ministrari; et premissa dicit et petit procurator prefatus procuratorio nomine quo supra coniunctim et diuisim melioribus modo, via, iure et forma quibus potest et debet vnacum expensis in dicta causa factis, de expensis faciendis protestatur ut est moris vestrum benignum officium in et super premissis humiliter implorando, et protestatur quod premissa possit corrigere et cetera vt est moris. Vidi ego Petrus de Candont quo sic oblato libello idem dominus cardinalis iudex et commissarius dictum magistrum Bertrandum procuratorem non comparentem nec termino huiusmodi satisfacere curantem diutius tamen expectatum quo ad actum huiusmodi iustitia suadente reputaret contumacem, et in ipsius contumaciam dicto magistro Petro procuratore instante prelibatum magistrum Bertrandum procuratorem ad respondendum dicto libello et litem super eo contestandum primo simpliciter et secundo sub excommunicationis pena per porterium suum predictum successiue citari mandauit et fecit ad aliquos certos perhemnes terminos competentes cum dierum competentium interuallis. In quorum quolibet dictorum terminorum termino comparuit in iuditio coram dicto domino cardinali Sancti Angeli iudice et commissario magister Petrus Goetghenoech procurator predictus procuratorio nomine quo supra, et, dicti magistri Bertrandi procuratoris non comparentis nec alicui dictorum terminorum termino satisfacere curantis, contumaciam accusauit. Idem uero dominus cardinalis iudex et commissarius, dictum magistrum Bertrandum procuratorem non comparentem nec alicui dictorum terminorum termino satisfacere curantem, quamuis tamen sufficienter expectatum quo ad actum hunc iustitia suadente, reputauit contumacem. Tandem comparuerunt in iuditio, coram dicto domino cardinali iudice et commissario, magistri Bertrandus ex vna et Petrus procuratores predicti procuratoriis nominibus quibus supra parte ex altera. Dictus vero magister Bertrandus procurator quemdam libellum siue summariam peticionem facto produxit, quo producto iidem procuratores et eorum quilibet dixerunt et dixit narrata prout narrantur in libello suo fore uera et petita prout petebantur in eodem fieri debere, ac narrata prout narrantur in libello alterius partis non fore vera nec petita prout petebantur in eodem fieri debere animo litem contestandi et litem contestando. Qua lite huiusmodi hincinde contestata, iidem procuratores et eorum quilibet primitus per dictum dominum cardinalem ad hoc admissi et admissus ad mandatum eiusdem et in eius manibus ad sancta dei evvangelia, tactis sacrosanctis scripturis, de calumpnia vitanda et veritate dicenda cum omnibus et singulis capitulis, in et sub calumpnie iuramenta contentis, tam super dictis eorum libellis quam super tota huiusmodi causa, solita prestetuntur iuramenta, ac solitum prestititur iuramentum. Quo sic hincinde calumpnie prestito iuramento idem dominus cardinalis iudex et commissarius, supradictis magistris Petro et Bertrando procuratoribus petentibus et consentientibus, ad ponendum et articulandum, ponique et articulari videndum in hac causa certum perhemnem terminum hincinde duxit assignandum. In quo per ipsos procuratores ac eorum quemlibet coram dicto domino cardinali iudice et commissario iudicialiter comparentes termino huiusmodi satisfaciendo omnibus et singulis positionibus et articulis pro parte cuiuslibet tam in prima quam secunda huiusmodi causa, instanciis repetitis, et de nouo uerbo productis, idem dominus cardinalis iudex et commissarius eisdem procuratoribus, et eorum cuilibet presentibus et consencientibus ad dicendum et opponendum quicquid uerbo uel in scriptis vnus contra positiones et articulos alterius huiusmodi in quantum articulari, dicere, seu opponere vellet et, ad respondendum eisdem in quantum positiones existerent, certum perhemnem terminum hinc-inde duxit statuendum. Quo termino adueniente, comparentibus in iudicio coram dicto domino cardinali iudice et commissario magistris Petro Goetghenoech ex vna, et Bertrando de Riuo procuratoribus nominibus procuratoriis quibus supra parte ex altera, ipsisque et eorum quolibet huiusmodi termino satisfacientibus, contra positiones et articulos alterius partis nonnullas exceptiones generales uerbo producentibus, memoratus dominus cardinalis iudex et commissarius supradictis magistris Petro et Bertrando procuratoribus et presentibus et consencientibus ad producendum et per alteram partem produci videndum omnia et singula iura, litteras, scripturas, instrumenta et alia munimenta quibus partes ipse vti et se juuare intenderent, certum hincinde prefixit terminum congruentem; in quo per ipsos procuratores et eorum quemlibet iudicialiter coram dicto domino cardinali iudice et commissario comparentes, termino huiusmodi satisfaciendo, omnibus et singulis iuribus, litteris, scripturis, instrumentis et aliis munimentis in causa et causis huiusmodi pro parte cuiuslibet datorum repetitorum, et de nouo uerbo productorum, supradictus dominus cardinalis iudex et commissarius eisdem, et eorum cuilibet procuratoribus presentibus, et consentientibus ad dicendum et opponendum quicquid uerbo uel in scriptis vnus contra huiusmodi iura et producta alterius dicere seu opponere vellet certum perhemnem terminum hincinde duxit statuendum. In quo comparuerunt in iuditio coram dicto domino cardinali iudice et commissario supradicti magistri Petrus ex vna, et Bertrandus procuratores predicti nominibus procuratoriis quibus supra parte ex altera. Ipsique et eorum quilibet termino huiusmodi satisfaciendo contra iura et producta alterius partis nonnullas excepciones generales uerbo produxerunt atque produxit, demum nonnullis aliis terminis seruari consuetis seruatis. Tandem idem dominus cardinalis iudex et commissarius vnacum dictis magistris Petro et Bertrando procuratoribus presentibus concludentibus et secum in hac causa concludi petentibus conclusit et pro concluso haberi voluit et habuit in eadem. Subsequenter vero prefatus felicis recordationis dominus Clemens papa septimus, quamdam commissionis siue suppositionis cedulam, per certum suum cursorem nobis Guidoni episcopo Penestrini cardinali prefato presentari fecit quam cum ea qua decuit reuerencia recepimus sub hiis uerbis: Dignetur sanctitas vestra causam et causas quam et quas reuerendissimus pater dominus cardinalis Sancti Angeli audiebat inter deuotos viros decanum et capitulum ecclesie seu capelle ducis Burgundie in Diuione lingonensis diocesis ex vna parte, et abbatem et conuentrum monasterii Sancti Stephani de Diuione ordinis sancti Augustini de et super nonnullis oblacionibus et rebus aliis et ipsarum occasione parte ex altera, alicui alteri ex reuerendissimis patribus dominis sancte romane ecclesie cardinalibus et si placet reuerendissimo patri domino cardinali Penestrini sancte romane ecclesie cardinali cui alias huiusmodi causa et cetera vnacum prefato domino cardinali Sancti Angeli fuerunt commisse, et propter celeriorem dictarum causarum expedicionem fuerunt prefato domino cardinali Sancti Angeli commisse qui obstante infirmitate qua tenetur eas expedire non potest et qui vt dicitur nuper voluit quod partes coram eo litigantes alibi causas suas si vellent eas facerent committi, committere audiendam, resumendam, decidendam et fine debito terminandam cum incidentiis et connexis. In fine vero dicte commissionis siue suppositionis cedule scripta erant de alterius manus littera superiori littere ipsius cedule prorsus et omnino dissimili videlicet hec uerba: De mandato domini nostri pape audiat idem reuerendissimus pater dominus cardinalis Penestrini et procedat dicta commissione non obstante. Cuius commissionis vigore nos ad supradicti Bertrandi de Riuo procuratoris instantiam supradictam, Petrum Goetghenoech procuratorem ad dicendum et opponendum quitquid uerbo uel in scriptis contra huiusmodi commissionem nobis factam dicere seu opponere vellet per porterium nostrum siue nuncium iuratum supradictum citari mandauimus et fecimus ad certum perhemnem terminum competentem. In quo per dictum magistrum Bertrandum procuratorem coram nobis iuditialiter comparente dicti magistri Petri procuratoris non comparentis nec aliquid uerbo uel in scriptis contra huiusmodi commissionem dicere seu opponere curantis contumacia accusata, nos dictum magistrum Petrum procuratorem non comparentem nec termino huiusmodi satisfacere curantem diucius tamen expectatum, quo ad actum huiusmodi iustitia suadente reputauimus contumacem. Demum vero prefato domino Clemente sicut domino placuit viam uniuerse carnis ingresso atque sanctissimo in christo patre et domino nostro domino Benedicto diuina prouidencia papa tertio decimo ad apicem summi apostolatus assumpto, et deinde cause et causa huiusmodi in statu in quo coram nobis tempore obitus dicti domini Clementis remanserant rite resumpte vigore cuiusdam commissionis nobis facte. Tandem idem dominus noster papa quamdam commissionis siue suppositionis cedulam per certum suum cursorem nobis presentari fecit sub hiis uerbis: Beatissime pater pridem dum causa appellationis et appellationum ac negotii principalis que vertebantur seu verti sperabantur inter venerabilem patrem et dominum dominum abbatem et conuentum monasterii Sancti Stephani loci de Diuione lingonensis diocesis ex vna, et decanum canonicos et capitulum ecclesie collegiate capelle ducis contra appellate eorumdem loci et diocesis parte ex altera, de et super quibusdam oblacionibus ducis et duxisse Burgundie, et iuribus aliis et eorum occasione parte ex altera extitit commissa seu commicebatur venerabili viro domino Galhardo de Nouaecclesia vestri sacri palatii apostolici causarum auditore pro parte dictorum dominorum abbatis et conuentus vt cause huiusmodi cicius finis imponeretur. Extitit felicis recordationis domino Clementi VII predecessori vestre sanctitatis supplicatum, quod idem predecessor vester mandaret dicto domino auditori quatenus in causa seu causis predictis procederet summarie, simpliciter et de plano et terminis abreuiatis, et in signatura ipsius commissionis continetur in effectu audiat magister Galhardus procedat summarie, etc., et iusticiam faciat deinde virtute dicte commissionis lite non contestata extitit summarie simpliciter et de plano sine strepitu iudicis et figura processum, seruatis tamen aliis terminis consuetis, et sola lite contestacione omissa. Tandem per dictum dominum Galhardum vna lata diffinitiua sententia pro dictis dominis abbate et conuentu et c ntra prefatum decanum et capitulum a qua extitit ut dicitur apellatum, et causa appellationis huiusmodi commissa venerabili viro domino Johanni Fayditi eiusdem sacri palatii apostolici causarum auditori, qui seruatis seruandis predictam primam sententiam confirmauit. Et tandem a dicta secunda sententia appellato pro parte decani et capituli prefatorum predicta causa extitit diuersis iudicibus commissa. Tamen finaliter in tercia instancia coram reuerendissimo patre domino cardinali Penestrini et in ipsa extitit conclusum. Nunc vero dubitatur ab aliquibus de viribus processuum et sententiarum in prima et secunda instanciis factarum et latarum, ex eo et pro eo que licet in commissione predicta prefato domino Galhardo facta petatur procedi summarie, simpliciter et de plano, terminis abreuiatis, tamen ibidem non reperiuntur verba adiecta sine strepitu et figura iudicii licet signatio habeat more solito et consueto summarie, etc. Cum alio non consueuerunt signatores de causis in quibus proceditur summarie simpliciter et de plano, nec domini pro tempore vice cancellarii consueuerunt ponere signaturam alia uerba nisi summarie, etc. Ideo cum dicta causa sit inter viros ecclesiasticos, et agatur de oblacionibus et cum magnis expensis diu fuit agitata remissionesque hincinde ducere et importare, et esset valde preiudiciale partibus maxime dicto monasterio si dicti processus ruerent uicio nullitatis multique opinantur quod attenta signatura solita, et ut asseritur consuetudine, seu stilo palatii, omissio uerborum sine strepitu et figura iuditii non noceat postquam uerba ibidem in commissione sunt expressa videlicet summarie simpliciter et de plano et terminis abreuiatis, et signaturam habeat summarie, etc. Et ita in talibus signaturis est fieri consuetum. Supplicat sanctitatem uestram, procurator et procuratorio nomine dictorum abbatis et conuentus quatenus committere dignemini et mandare predicto domino cardinali Prenestrini vt equitate pensata si alias sententie predicte rite et recte late fuerint, eas nisi aliud quam predicta obstat confirmet et procedat, ac si dicta uerba videlicet sine strepitu et figura iudicii in commissione dicti domini Galhardi expressa fuissent. In fine vero dicte commissionis siue suppositionis cedule scripta erant de alterius manus littera, superiori littere ipsius cedule prorsus et omnino dissimili videlicet hec uerba de mandato domini nostri pape, audiat, idem reuerendissimus pater dominus cardinalis procedat predicto deffectu non obstante qui aliter non solet reputari defectus. Cuius vigore commissionis nos ad, ipsius magistri Petri procuratoris, instanciam eundem magistrum Bertrandum procuratorem ad dicendum et opponendum quicquid uerbo uel in scriptis contra huiusmodi commissionem nobis vltimo factam dicere seu opponere vellet per porterium nostrum supradictum citari mandauimus et fecimus ad certum perhemptorium terminum competentem. In quo per dictum magistrum Petrum procuratorem coram nobis iudicialiter comparentem, dicti magistri Bertrandi procuratoris non comparentis, nec aliquid uerbo uel in scriptis contra huiusmodi commissionem vltimo nobis factam dicere seu opponere curantis, contumacia accusata, nos dictum magistrum Bertrandum procuratorem non comparentem nec termino huiusmodi satisfacere curantem, diucius tamen expectatum quo ad actum huiusmodi iusticia suadente reputauimus contumacem. Et in ipsius contumaciam eundem magistrum Bertrandum de Riuo procuratorem ad videndum et audiendum diffinitiuam in hac causa ferri et in scriptis promulgari sententiam per nos, per porterium nostrum siue nuncium iuratum, ad dicti magistri Petri procuratoris instantiam, citari mandauimus et fecimus ad diem et horam inferius annotatos; quibus aduenientibus comparuit in iuditio coram nobis magister Petrus Goetghenoech procurator predictus procuratorio nomine quo supra et dicti magistri Bertrandi de Riuo procuratoris non comparentis nec termino huiusmodi satisfacere curantis contumaciam accusauit; et in ipsius contumaciam diffinitiuam pro se et parte sua iuxta tenorem libelli sui siue summarie peticionis preinserte, et contra partem aduersam ferri et in scriptis promulgari sententiam per nos cum instantia debita postulauit. Nos igitur Guido episcopus Penestrini, cardinalis iudex et commissarius prefatus, dictum magistrum Bertrandum procuratorem non comparentem nec termino huiusmodi satisfacere curantem diucius tamen expectatum quo ad actum huiusmodi iusticia suadente reputauimus contumacem, et in ipsius contumacia visis per nos primitus et diligenter inspectis omnibus ac singulis actis, ac citatis litteris, scripturis, instrumentis et aliis munimentis in causa et causis huiusmodi hincinde habitis, exhibitis, et productis ipsisque cum debita diligentia recensitis habitaque super ipsis intra nos vnacum peritis, quibus de huiusmodi cause meritis relacionem plenariam fecimus et fidelem, deliberacione matura de eorum consilio et assensu ad nostram sententiam diffinitiuam proferendam duximus procedendum eamque per ea que vidimus et cognouimus et que de presenti cognoscimus et videmus, tulimus et in scriptis promulgauimus et tenore presencium ferimus, et promulgamus in hunc modum: Christi nomine inuocato solum deum et iusticiam pre oculis habentes, pro tribunali sedentes, per nostram diffinitiuam sententiam pronunciamus, decernimus, et declaramus per venerabilem et circunspectum virum dominum Johannem Fayditi sacri palacii causarum auditorem in hac causa bene fuisse et esse processum, sententiatum, et diffinitum, eiusque sententiam confirmandam fore et confirmamus, et per partem dictorum decani et capituli ac Guillelmi male fuisse et esse prouocatum et appellatum, dictamque partem appellantem in expensis coram nobis legitime factis earum taxacione nobis reseruata condempnamus. Lecta lata et in scriptis promulgata fuit hec presens et prescripta nostra diffinitiua sententia per nos Guidonem cardinalem iudicem et commissarium prefatum, Auinione, in domo habitacionis nostre, nobis inibi hora vesperorum consueta ad iura reddendum pro tribunali sedentibus, sub anno a natiuitate domini millesimo trecentesimo nonagesimo [...]